ढाका_विश्वविद्यालय
विभिन्न विभागका शिक्षकहरूको भर्ना तथा प्रशासन प्रणाली
ढाका विश्वविद्यालयका प्रथम उपकुलपति पद पिजे हार्टगले लिएका थिए। महोदय डब्ल्यु होरनेल, महोदय नीलरतन सरकार, महोदय आशुतोष मुखर्जी, नवाब शामसुल हुदा र नवाबजादा खान बाहादुर केएम आफजालले उनलाई प्रस्तावित ढाका विश्वविद्यालयमा शिक्षकहरूको नियुक्तिमा मद्दत गरेका थिए। सन् १९२१ मा खान बाहादुर नाजिरुद्दीन आहमेद पहिलो विभागीय प्रमुखको रूपमा नियुक्त भएका थिए। पछि विभिन्न विभागका लागि शिक्षक भर्ना गराउन कुल १० चयन समिति गठन गरिएको थियो। ढाका कलेजका पूर्व प्राचार्य महोदय एफसी टर्नर ढाका विश्वविद्यालयको पुस्तकालय विभागमा नियुक्त भएका थिए। विश्वविद्यालयका विभागहरू मध्ये इस्लामी अध्ययन विभागको छुट्टै महत्त्व रहेको छ। ढाका मदरसाका अध्यापन शामसुफ ओलामा नछर वाहिद अस्थायी रूपमा यस विभागका विभागीय प्रमुख बनेका थिए। उनी ढाका विश्वविद्यालयको इस्लामी अध्ययन विभागका प्रमुखका साथसाथै ढाका मदरसाका प्राध्यापक पनि थिए। पछि सन् १९२४ जुलाई १ का दिन डाक्टर आबदुस सात्तार सिद्दिकीले यस पद सम्हालेका थिए। ढाका विश्वविद्यालयमा पछिको वर्ष संस्कृत तथा बाङ्ला नामक विभागहरूको सुरुवात गरिएको थिए। यस अघि बाङ्ला विभाग कलकत्ता विश्वविद्यालयमा भाषा विभागको एक हिस्सा थियो। बाङ्ला तथा संस्कृत विभागको पहिलो विभागीय प्रमुखको रूपमा प्राच्यविद्, बाङ्ला साहित्यकार, प्राचीनतम निदर्शन 'बौद्ध गीन र दोहा'का आविष्कारक तथा कलकत्ता संस्कृत क्याम्पसका पूर्व अध्यापक महामहोपाध्याप हरप्रसाद शास्त्रीले काम गरेका थिए। यस विभागका पहिलो प्रवक्ताको रूपमा बेलायती साम्राज्यका प्रथम तुलनात्मक फिलोलोजी वा तुलनात्मक भाषाविज्ञान विभागका प्रथम विद्यार्थी मुहम्मद शहीदुल्लाह र श्री राधागोविन्द बसाक यस सम्मिलित भएका थिए। डाक्टर रमेशचन्द्र मजुमदार र एएफ रहमान विश्वविद्यालयको इतिहास विभागमा सामेल भएका थिए। यस विश्वविद्यालयको भौतिक विज्ञान र रसायन विभागले उपमहाद्वीपका प्रख्यात वैज्ञानिकहरू नियुक्त गरेको थियो। तीमध्ये सत्येन्द्रनाथ बसु र सुरेन्द्रनाथ घोषका नाम उल्लेखनीय छन्। ज्ञानचन्द्र रसायन विज्ञान विभागका प्रथम विभागीय प्रमुख थिए। प्राध्यापक नरेशचन्द्र सेनगुप्ता पहिलो पटक कानुन विभागका विभागीय प्रमुखको रूपमा नियुक्त भएपछि सन् १९२१ जुलाई १ का दिन  कला सङ्काय तर्फ २८ जना शिक्षक, विज्ञान सङ्काय तर्फ १७, ऐन सङ्काय तर्फ १५ शिक्षकहरूको नियुक्तिका साथ ढाका विश्वविद्यालयले आफ्नो शैक्षिक यात्रा सुरु गरेको थियो। ढाका विश्वविद्यालयले अङ्ग्रेजी, संस्कृत तथा बाङ्ला, अरबी र इस्लामी अध्ययन, फारसी र उर्दू, इतिहास, अर्थशास्त्र र राजनीति विज्ञान, दर्शन, गणित, भौतिक विज्ञान, रसायनशास्त्र कानुन र शिक्षा गरी थप १२ विभागहरूको साथ ऐतिहासिक शैक्षिक यात्रा सुरु गरेको थियो। विभिन्न विभागहरूका बिए, बिएससी र अन्य क्षेत्रमा गरी कुल ८७७ विद्यार्थीहरूको साथमा ढाका विश्वविद्यालयले पठनपाठन सुरु गरेको थियो৷ सुरुमा सबै विद्यार्थीहरू कुनै न कुनै छात्रावासमा बस्नु परेको थियो। पहिलो ३ वर्षे स्नातक ढाका विश्वविद्यालयमा सुरु गरिएको थियो भने यस भन्दा पहिला दुई वर्षे अध्यापन कार्यक्रमहरू कलकत्ता विश्वविद्यालयबाट सुरु भएको थियो। ढाका विश्वविद्यालय अदालतको (अहिलेको सिनेट) पहिलो वार्षिक बैठक सन् १९२१ अगस्ट १७ का दिन साँझ ३ बजेर ३ मिनेट जाँदा अदालत हाउस (पुरानो गभर्नर भवन वा उच्च अदालत भवन) मा भएको थियो। पहिलो वार्षिक अधिवेशन सन् १९२१ अगस्ट १८ का दिन आयोजित गरिएको थियो। यस बैठकमा ढाका विश्वविद्यालयको ऐन विषयमा छलफल गरिएको थियो। यस प्रारूपलाई विश्वविद्यालयको आधिकारिक रूपमा सुरु हुनु अघि टर्नर, ल्याङ्ली र जेनकिन्सले तयार गरेका थिए। यस विशेष बैठकको अध्यक्षता उपकुलपतिले गरेका थिए जुन सन् १९२१ सेप्टेम्बर १० का दिन आयोजना गरिएको थियो। यस बैठकमा ढाका विश्वविद्यालयले "कार्यकारी परिषद्"  गठन गर्ने घोषणा गरेको थियो। दुई दिन पछि अर्थात् सेप्टेम्बर १२ का दिन वित्त समिति गठन गरिएको थियो। विश्वविद्यालयको शैक्षिक परिषद्को पहिलो बैठक सेप्टेम्बर सन् १९२१ मा सम्पन्न भएको थियो। सन् १९२१ मार्च ७ का दिन आयोजित शैक्षिक परिषद्को बैठकमा विश्वविद्यालयलाई निर्वाचन केन्द्रबाट बङ्गाल विधानपरिषद्को सदस्यको चुनावको व्यवस्था गर्न सरकारलाई प्रस्ताव गरिएको थियो। सन् १९२३ मार्च २३ का दिन शैक्षिक परिषद्ले तीन वर्षे स्नातक शिक्षणको पहिलो अन्तिम परीक्षाको लागि मिति तय गरेको थियो। सन् १९२३ अगस्ट १७ का दिन शैक्षिक परिषद्को बैठकमा विश्वविद्यालयको आदर्श वाक्य सत्यको जय सुनिश्चित (সত্যের জয় সুনিশ্চিত) राखिएको थियो।